Szijjártó Péter magyar külügyminiszter szerint sértés lenne a Szabad Európa Rádió magyar adásának újraindítása, erről az amerikai közszolgálati NPR-nek beszélt, vette észre a 444.hu.

Ez álhír Magyarországról. Teljes mértékben sajtószabadság van (az országban) – mondta az NPR újságírójának a magyar külügyminiszter, a Szabad Európa Rádió magyar adásának újraindításáról. Szijjártó szerint ez sértés lenne.

Szijjártó szerint nincs olyan szektora a médiának, sem az internet, sem a rádió, sem a tévé, ahol a piacvezető kormánypárti. Hogy mondhatja akkor azt, hogy a média 90 százaléka kormánypárti? Kérdezett vissza a magyar külügyminiszter.

A 444.hu cikkében kiemeli, hogy bár az RTL Klub valóban a legnézettebb magyar televízió, a hírcsatornák piacán "megkérdőjelezhetetlen a kormányzati befolyás". Azt pedig megmagyarázhatatlannak minősítették, hogy milyen kormánykritikus piacvezető rádióra gondolhatott a magyar külügyminiszter. A sajtószabadság helyzetéről a világban évente jelentést kiadó Riporterek Határok Nélkül szervezet listáján idén a 87. helyre sorolták Magyarországot, az EU tagállamok közül egyedül Bulgária került hátrébb. Az elmúlt hat évben 31 helyet rontott Magyarország a rangsorban. Az Európa Tanács idei jelentésében a sajtószabadság helyzetéről Európában azt írták, hogy "a magyar kormány uralja a média nagy részét, a kevés megmaradt független termék pedig akadályok sorával néz szembe, például a hirdetési bevételek hiányával, a korlátozó szabályozási környezettel és a független újságírók hiteltelenítését célzó kampányokkal". Az Európa Tanács felszólította a magyar hatóságokat az érvényben lévő törvények és gyakorlatok felülvizsgálatára.

A magyar sajtóban először júniusban írtak arról, hogy újraindíthatja az Egyesült Államok Globális Médiaügynöksége a Szabad Európa Rádió magyar adását az interneten. A New York Times szeptemberi cikke szerint 2020 májusában indulhat az online adás, ha a kongresszus jóváhagyja.

A múlt héten nyílt levet írt 9 demokrata szenátor (köztük a demokrata elnökjelöltségért küzdő Bernie Sanders) és 2 képviselő David Cornstein budapesti amerikai nagykövetnek, melyben több kérdés szerepel az orosz Nemzetközi Beruházási Bankról és Magyarország kapcsolatáról Oroszországban, egy kérdés pedig a Szabad Európa Rádióról. Az amerikai politikusok arra voltak kíváncsiak, hogy a nagykövet, vagy a neki dolgozók közül találkozott-e valaki az Egyesült Államok Globális Médiaügynökségének vagy a Szabad Európa Rádiónak a képviseletéből bárkivel, hogy beszéljenek a magyar adás újraindításának tervéről. Azt is megkérdezték, hogy ha volt ilyen találkozó, próbálta egy bármilyen módon alakítani, vagy megszorítani, hogy milyen tartalmakat sugározhatnak Európában.

A rádió magyar adását 1950-től 1993. október 31-ig sugározták, akkor a rendszerváltás és a kiteljesedett sajtószabadság miatt értelmét vesztette – írta a Népszava korábbi cikkében.

Nemcsak a magyar adás újraindítása merült fel, a román és a bolgár adást 2019-ben kezdték el újra, derül ki a New York Times írásából.